KOMISIJOS SPRENDIMAS
2009 m. gruodžio 22 d.
kuriuo Ispanijai leidžiama neatsižvelgti į tam tikras sandorių kategorijas apskaičiuojant PVM nuosavų išteklių bazę
(pranešta dokumentu Nr. C(2009) 10419)
(Tekstas autentiškas tik ispanų kalba)
(2010/6/ES, Euratomas)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalį,
pasikonsultavusi su Nuosavų išteklių patariamuoju komitetu,
kadangi:
(1)
Remiantis 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (2) 376 straipsniu Ispanija gali toliau neapmokestinti tam tikrų sandorių. Į šiuos sandorius būtina atsižvelgti nustatant PVM nuosavų išteklių bazę.
(2)
Pagal Direktyvos 2006/112/EB 376 straipsnį Ispanija gali toliau neapmokestinti autorių paslaugų, išvardytų minėtosios Direktyvos X priedo B dalies 2 punkte, teikimo.
(3)
Ispanija paprašė Komisijos leisti neatsižvelgti į autorių teikiamas paslaugas, nes ji negali tiksliai apskaičiuoti Direktyvos 2006/112/EB X priedo B dalies 2 punkte nurodytų sandorių PVM nuosavų išteklių bazės. Tokiam apskaičiavimui atlikti greičiausiai prireiktų nepagrįstai didelių administracinių sąnaudų, palyginti su nedideliu šių sandorių poveikiu Ispanijos bendrai PVM nuosavų išteklių bazei. Todėl pagal Reglamento (EEB, Euratomas) Nr. 1553/89 6 straipsnio 3 dalies pirmą įtrauką Ispanijai turėtų būti leista neatsižvelgti į autorių teikiamas paslaugas.
(4)
Siekiant skaidrumo ir teisinio tikrumo, tikslinga nustatyti leidimo taikymo trukmę,
PRIĖMĖ ŠĮ SPRENDIMĄ:
1 straipsnis
Siekiant apskaičiuoti PVM nuosavų išteklių bazę nuo 2009 m. sausio 1 d., Ispanijai leidžiama neatsižvelgti į šią Direktyvos 2006/112/EB X priedo B dalyje nurodytų sandorių kategoriją:
-
autorių teikiamos paslaugos (2 punktas).
2 straipsnis
Šis sprendimas taikomas nuo 2009 m. sausio 1 d. iki 2013 m. gruodžio 31 d.
3 straipsnis
Šis sprendimas skirtas Ispanijos Karalystei.
Priimta Briuselyje 2009 m. gruodžio 22 d.